Antrenorul echipei Tottenham Spurs, Ange Postecoglou, a salutat curajul atacantului brazilian Richarlison, care săptămâna aceasta şi-a dezvăluit public problemele de sănătate mintală.
"Este meritul lui Richy că a căutat ajutor, a primit ajutor, ajutorul potrivit, iar acum vrea ca şi alţii să beneficieze de el", a spus Postecoglou, înaintea meciului din Premier League pe care Spurs îl va disputa sâmbătă acasă cu Luton.
"Impactul este întotdeauna mai mare atunci când este vorba de cineva foarte cunoscut, care se află într-o situaţie pe care noi nu ne-am imaginat-o sau că vedem faptul că încearcă să caute ajutor şi sprijin ca pe un semn de slăbiciune. Este meritul lui", a continuat tehnicianul australian.
Amploarea problemelor internaţionalului brazilian a ieşit la iveală la începutul acestei săptămâni, într-un interviu acordat ESPN, în care a izbucnit în lacrimi. Fostul atacant al lui Everton a explicat că se afla într-o stare de "depresie" după un Mondial 2022 în care ţara sa a fost învinsă în sferturile de finală de Croaţia (1-1,4-2 la penaltiuri) şi că "a vrut să renunţe". Postecoglou a admirat dorinţa lui Richarlison de a împărtăşi detaliile problemelor sale pentru a-i ajuta pe alţii.
"Dacă laşi toate astea la o parte, sunt doar fiinţe umane", a spus Postecoglou. "Nu am vorbit cu Richy, dar el a beneficiat cu adevărat de sprijin. Nu doar pentru el, ci şi pentru alţi membri ai comunităţii. Cum el a beneficiat direct, şi-a asumat responsabilitatea de a încerca să o transmită tuturor", a conchis antrenorul lui Tottenham.